## L’IVAM reivindica el fenomen dels fanzins com a l’avantguarda i l’experimentació del còmic

*** L’exposició ‘Això no és còmic!’ mostra la producció actual de fanzins i un recorregut històric per mig segle de creació d’estes publicacions transgressores**

L’Institut Valencià d’Art Modern (IVAM) inaugura l’exposició ‘Això no és còmic! Fanzins: Avantguarda i innovació del còmic a Espanya’, comissariada per Álvaro Pons i Noelia Ibarra. La mostra reivindica este fenomen cultural amb vocació efímera i transgressora per a mostrar una panoràmica de la producció actual de fanzins, a més d’un recorregut històric per mig segle de creació.

La directora de l’IVAM, Blanca de la Torre, ha destacat durant la seua presentació que esta exposició “reunix una selecció d’obres dels últims cinc anys de més de quaranta autors i autores del món del fanzín, que està vivint actualment una època de renaixement”.

La mostra explora la riquesa plàstica que té l’experimentació en els fanzins i com ha evolucionat el llenguatge del còmic. “El fanzín és, precisament, el germen de l’avantguarda i la modernitat del còmic”, ha afegit Blanca de la Torre.

Junt amb eixa selecció, l’exposició també articula un segon itinerari històric que inclou des de fanzins mítics dels anys setanta, com ara *La piraña divina*, o el primer número de *TMEO*, representacions del fanzín valencià i peces d’autors contemporanis procedents de la fanzinoteca de l’IVAM.

En eixe sentit, la directora de l’IVAM ha recordat que la donació de 4.000 fanzins per part de l’expert i investigador Álvaro Pons l’any 2018, per a constituir la fanzinoteca del museu, ha constituït el germen de l’exposició. “Va ser la primera fanzinoteca d’historieta del país i és una de les més importants d’Europa”, disponible per a consulta en la biblioteca de l’IVAM després d’un treball “herculi” d’ordenació i catalogació de la col·lecció.

Per la seua banda, una de les comissàries de l’exposició, Noelia Iborra, ha indicat, sobre la paradoxa d’allotjar un producte contracultural en el marc de les institucions oficials, que, quan l’IVAM els va proposar este projecte, “ens vam plantejar com no ‘matar’ l’essència del fanzín. El títol de l’exposició juga irònicament amb eixa equiparació falsa que a vegades es produïx quan el lector tradicional de còmics s’enfronta a un fanzín. La frase habitual és “això no és còmic”. Volíem fer valdre el fet que la renovació, l’experimentació i la innovació en el còmic procedix del fanzine”.

Quant a la selecció d’autors per a la mostra, els comissaris han explicat que no és una nòmina tancada amb les persones més representatives, sinó que l’objectiu és “oferir al visitant tota una immersió en el món del fanzín”.

Així, la mostra inclou una diversitat de temàtiques, estètica o formats que es trasllada a l’exposició, a on tenen cabuda creadors de ficció (Alejandro Navarro, Andrés Magán, Javier Lozano i Carlos Maiques), artistes que treballen l’abstracció (Óscar Raña, Roberto Massó, Cynthia Alfonso i José Quintanar), els que aborden temes socials (Yeyei Gómez, Genie Espinosa, Carmen Barrueco Mikelarena i Nadia Hafid) i representants de l’*underground* (Don Rogelio, Jota ELA, Magius, Irkus Zeberio, Paula Guerrero i Rosa Codina).

També arreplega autors emmarcats en l’experimentació formal i la poesia gràfica (Ana Galvañ, Begoña García Alén, Brais Rodríguez, María Medem, Marta Cartú i Martín López Lam), en l’humor (Ana Coco, José Tomás i Lorenzo Montatore) i l’autoficció i el costumisme (Bárbara Alca, Clara Tanit, Esteban Hernández, Luis Yang, Mabel Esteban, Natalia Velarde, Pepa Prieto Puy i Roberta Vázquez).

A més, s’inclouen huit projeccions d’autors com Marta Alteri, Nestor F, Pau Anglada, Manuel Álvarez, Coco Riot, Sergi Puyol, Miriampersand i Aroha Travé, que només realitzen fanzins de manera digital.

La planta superior de la galeria 6 constituïx un espai canviant que acollirà activitats i intervencions, de manera que l’exposició estiga en tot moment viva i oberta.

En este sentit, el comissari Álvaro Pons ha explicat que l’estructura de l’exposició juga amb eixa naturalesa del fanzín com a element fàcilment reproduïble i trenca la dinàmica tradicional de l’exhibició. “No volem una sala a on hi haja gent callada, volem que hi haja activitat, per això l’exposició en si és un taller de fanzins”, ha emfatitzat.

Amb l’objectiu de mostrar eixes dinàmiques d’experimentació del fanzín, en la planta superior s’han creat dos espais. El primer reproduïx l’espai d’un festival de fanzins en el qual es mostren cartells, objectes, així com una mostra de fanzins que estan disponibles per a la lectura dels assistents. El segon espai és un taller de creació en el qual es convida els autors a realitzar un fanzín. “L’art real del còmic està en la lectura del còmic. Eixa és la dinàmica que hem intentat traslladar: engabiar el fanzín un poc amb esta mostra, però sabent que se’ns escaparà”, ha conclòs Álvaro Pons.

Fecha: 16/05/2025